Зэс дашмаг. Бүтээлч нь тодорхойгүй. Бүтээсэн үе нь ХХ зууны эхэн үе. Хэмжээ нь Урт-15,8 см, өргөн-11 см. Материал нь зэс, булигар. Аянд хэрэглэх зориулалттай, шингэн зүйл агуулах модон бөглөөтэй үүрэг сав, түүхий ширээр оёж, төөнөж хөөмөллөн хээлсэн савыг дашмаг гэнэ. Ширээр хийсэн дашмагийг нүүдэлчид эрт дээр үеэс хэрэглэж байсан бөгөөд харин сүүл үе буюу XIХ зууны үеэс Монголчууд металлаар хийсэн дашмагийг хэрэглэж эхэлжээ.Энэхүү дашмаг нь халх угсаатны зэс дашмаг. Уг зэс дашмаг нь энгийн хэрнээ чамин хийцтэй, аян замд ус авч явахад зориулагдсан. Дашмагийн төвгөр хэсгийн төв хэсэгт алхан хээ урлажээ. Уг хээгээ тойроод таван ширхэг сарьсан багваахайг дүрсэлсэн. Дорнын ухаанд сарьсан багваахайг аз жаргал ба сайн сайхан, эрүүл мэнд, эд баялгийн бэлэг тэмдэг болгодог бөгөөд магадгүй үүнтэй холбоотойгор манай зарим ахуйн хэрэглээ, гоёл чимэглэлийн зүйл дээр сарьсан багваахай дүрслэгдсэн байдаг. Таглаа нь нар буруу эргэж онгойдог бөгөөд нарийн зэс соруултай.